АҞӘА, нанҳәа 11 - Sputnik. Аԥсны акоронавирустә пандемиа иахҟьаны аекономикатә цәыӡ дуқәа амоуп, иҳәеит агазеҭ "Известия" аинтервиу азҭаз Аслан Бжьаниа.
Атәыла ахада иажәақәа рыла, аҭагылазаашьа аруадаҩит атуристтә сезон аиԥҟьарагьы. Атуризм Аԥсны азы 35% ААА (ВВП) аанагоит, 10 000 усуратә ҭыԥ азнархиоит.
"Аха ҳара аҭагылазаашьа уадаҩ иахьмырԥшыкәа иҟоу аҭагылазаашьала ҳхымҩаԥгашьа еиҭаҳкуеит. Иаҳҩызоу аҳәынҭқарра Урыстәыла аҟынтәи ацхыраара ҳшақәгәыӷуагьы, ҳара ибзианы еилаҳкаауеит, акризис алҵразы амҩақәа ҳхаҭақәа иҳаԥшаар шакәу", - иҳәоит Аслан Бжьаниа.
Бжьаниа ишьақәирӷәӷәеит нанҳәа 1 азы аҳәаа аартра шьаҭаны ишазыҟаз Москваҟа иусутә ныҟәара.
Нанҳәа 1 азы аурыс-аԥсуа ҳәаа анаадырт инаркны нанҳәа 10 рҟынӡа 230 000-ҩык ахысхьеит.
Рашәарамзазы Апарламент адепутатцәеи Аслан Бжьаниеи реиԥылараан Москватәи иусутә ныҟәара аихшьаалақәа ҟаҵо иҳәеит, Урыстәылатәи афедерациа Аԥсны акризис аамҭазы иаиуа ацәыӡқәа шыхнаҩо.
Рашәарамза анҵәамҭазы Аминистрцәа реилазаара афинанстә ҭагылазаашьа аиҭакразы абиуџьет ԥарақәа рныхраз еиҳа аԥыжәара змоу ахырхарҭақәа шьақәнаргылеит. Раԥхьа иргыланы иарбахеит аулафахәқәа, асоциалтә шәарақәа.
Иара убас шәаԥхьар ҟалоит: